钦定古今图书集成/理学汇编/学行典/第113卷 > 书经 > 《虞书大禹谟》
## 钦定古今图书集成/理学汇编/学行典/第113卷 > 书经 > 《虞书大禹谟》

“克勤于邦，克俭于家”，不自满假，惟汝贤。汝惟不矜，天
下莫与汝争能。汝惟不伐，天下莫与汝争功。

〈大全〉王氏曰：“矜有执持之意，伐有夸大之意。故以矜言能，以伐言功，伐甚于矜也。能过天下而不矜，故天下愈服其能；功高天下而不伐，故天下愈服其功。”　陈氏《雅言》曰：“惟勤俭，故不自满假，满则必不勤，假则必不俭也。不矜不伐者，惟不满假，故不矜伐。满假者，矜伐之根本；矜伐者，满假之枝叶。禹之功能所以为不可掩”，而益贤于人者也。

满招损，谦受益，时乃天道。

〈大全〉新安陈氏曰：“以禹不满假，不矜伐如此，而《益》犹以满损谦益为言。盖兢业不已之诚，犹惧其有一毫非苗是己之心，故以此开端，而引帝之负罪夔夔以实之，欲其德谦之益勉也。”